Eros Lughawe of Windhoek Eros-lughawe (IATA-kode: ERS, ICAO: FYWE) is 'n lughawe wat Windhoek, die hoofstad en grootste stad van die Republiek van Namibië, bedien. Dit is in die Khomasstreek geleë, sowat 5 km (3 myl) suid van Windhoek se sentrale sakegebied. Eros is 'n besige middelpunt vir lugvaart en een van die besigste lughawens in die SAOG-streek. Dit verwelkom kommersiële, private, en geskeduleerde verkeer wat wissel van hoëverrigting straalvliegtuie tot Cessna 152-opleidingstuie. Die meeste van die verkeer kom van die algemene huurvlugmark, wat hoofsaaklik die Cessna 210 vliegtuig behels, die mees algemeen gebruikte vliegtuig vir huur- en invliegsafari's in Namibië. Die lughawe hanteer ongeveer 150 tot 200 bewegings per dag (sowat 50 000 per jaar). In 2004 het die lughawe 141 605 passasiers hanteer. Eros dien as 'n alternatiewe landingsplek vir Windhoek se Hosea Kutako Internasionale Lughawe tydens gure weer. Die grootste vliegtuig wat op Eros kan land is die Boeing 737 op 'n herleiding vanaf Hosea Kutako Internasionaal weens sterk dwarswinde en windsleur.